## El Consell adjudica d’emergència el servici de transport per a treballadors de les àrees industrials de l’Horta Sud afectades per la riuada

*** S’ha establit un servici d’autobusos llançadora gratuïts que connecten València amb Sedaví, Alfafar, Massanassa, Catarroja, Albal i Beniparrell
* La mesura facilita la mobilitat laboral i l’accés als polígons industrials, i ha permés fer més de 1.500 desplaçaments des que es va posar en marxa**

El Consell ha pres nota de l’adjudicació d’emergència del contracte del servici de transport mitjançant autobusos llançadora gratuïts per a persones que treballen en les àrees industrials de l’Horta Sud afectades per la riuada del 29 d’octubre, per un import de 77.440 euros.

Este servici ha sigut habilitat per Ivace+i, dependent de la Conselleria d’Innovació, Indústria, Comerç i Turisme, en col·laboració amb la Federació de Parcs Empresarials de la Comunitat Valenciana (Fepeval), per a assegurar i garantir l’accés i la mobilitat laboral als parcs empresarials que han resultat danyats.

Cal destacar que les àrees industrials són espais clau per a generar ocupació i creixement econòmic i contribuïxen a l’economia de municipis i comarques. Per això, és fonamental garantir l’accés de les plantilles a les empreses i les pimes instal·lades en estes.

Està iniciativa està en funcionament des de l’11 de novembre, de dilluns a divendres, en horari de 6:00 hores a 10:00 hores i de 16:00 hores a 20:00 hores per a garantir que les persones treballadores puguen arribar als seus llocs de treball de manera segura i eficient.

Els autobusos llançadora connecten la ciutat de València amb les zones empresarials de Sedaví, Alfafar, Massanassa, Catarroja, Albal i Beniparrell. Des que es van posar en marxa, la mesura ha registrat més de 1.500 desplaçaments.

Amb esta mesura, el Consell oferix una resposta i ajuda tots els treballadors i les treballadores que s’han vist afectats per les mesures implantades de limitació de la circulació en localitats determinades de la província de València, la suspensió temporal de mitjans públics de transport, les dificultats en els accessos a les zones industrials de l’Horta Sud i, en molts casos, la pèrdua del vehicle propi.

Este servici compta amb una vigència inicial de 44 dies, que podrà ampliar-se atenent la situació de les carreteres i el restabliment dels servicis públics de transport.

**Recorregut**

Els autobusos llançadora connecten, amb un recorregut circular, la ciutat de València (parada de l’EMT de Parc Central-Centelles) amb les àrees industrials següents:

•    Polígon industrial de Sedaví (parada al carrer Mediterrani, 4)  
•    Zona empresarial Alfafar (parades al carrer Rabisancho, 2B i 27)  
•    Polígon industrial de Massanassa (parada a l’avinguda de la Pista, 30)  
•    El Bony de Catarroja (parades a la pista de Silla encreuament amb el camí del Bony i la pista de Silla, encreuament amb el camí de les Eres)  
•    Camí de la Marjal d’Albal (carrer Riu Clariano, 30)  
•    Vereda Nord i Vereda Sud de Beniparrell (parades a la pista de Silla, encreuament amb el carrer Samaruc i el carrer Martino, 10)

Fecha: 03/12/2024